Arbeidernes Kommunistparti - Wikipedia

# Arbeidernes Kommunistparti

### Frå Wikipedia – det frie oppslagsverket

Arbeidernes Kommunistparti
Partileiar: | Ingrid Baltzersen
Oppretta: | 1973
Ideologi: | Marxisme
Farge: | Raud
Hovudkontor: | Osterhausgaten 27 0183 Oslo
Epost: | akp@akp.no
Nettstad: | www.akp.no/
Ungdomsorganisasjon: | Raud Ungdom
Partiavis: | [[Akp.no og Rødt!]]
Internasjonal tilknyting: | ?
Europeisk tilknyting: | ?
Ordførarar: stiller ikkje til val
Kommunestyrerepresentantar: stiller ikkje til val
Fylkestingsrepresentantar: stiller ikkje til val
Stortingsrepresentantar: stiller ikkje til val
Medlemstal: hemmeleg

Arbeidernes Kommunistparti (Akp) er eit norsk kommunistisk parti. Noverande leiar heiter Ingrid Baltzersen. Akp har aldri stilt til val, men oppretta i si tid Raud Valallianse saman med andre sosialistiske rørsler og enkeltpersonar, for at RV skulle representere partiet i val. RV er no ein sjølvstendig partiorganisasjon, men Akp oppmodar framleis sine medlemmer til å arbeide i RV.

Akp gjev ut tidsskriftet Rødt!, som er eit framhald av Røde Fane. Tidsskriftet skal koma ut minst fire gonger i året. Partiet gjer òg ut ei månadleg gratisavis med namnet akp.no. Avisa Klassekampen er sterkt knytt til partiet, og Akp er største aksjonær i avisa med 20% av aksjene.

Ungdomsfylkinga til Akp heiter Raud Ungdom og er òg tilslutta Raud Valallianse.

## [endre] Historie

Akp vart tufta med namnet «Arbeidernes Kommunistparti (marxist-leninistene)» (Akp(m-l)) i 1973. Partiet sprang ut frå Sosialistisk Ungdomsfylking (ungdomsorganisasjonen i dåverande Sosialistisk Folkeparti). Partiet bygde politikken sin på «marxismen-leninismen Mao Tse Tungs tenkning», og kunne reknast som eit av dei sterkaste ml-partia i Europa på 70-talet. Mellom anna har avisa Klassekampen og Forlaget Oktober sterke røter til Akp. Partiet var òg ein viktig del av solidaritetsarbeidet for Vietnam og Palestina og i kvinnerørsla.

På 70-talet var Akp ein elitistisk organisasjon, styrt av ei hard kjerne med djupt overtydde og skulerte marxist-leninistar (i seinare tid kalla «sannhetsministeriet» eller «diamantgjengen» av kritikarar). I denne gruppa er dei mest kjende namna Tron Øgrim, Sverre Knutsen, Sigurd Allern og Pål Steigan, der berre sistnemnde framleis er medlem av Akp.

I boka «På den himmelske freds plass», Aschehoug, 1985 skriv Pål Steigan at ml-rørsla kulminerte i 1978. På denne tida var ungdomsopprøret langt på veg over og dei fleste sosialistregima i verda var byrja å rakne. Brotet mellom Arbeidets Parti i Albania (som Mao Tse Tung tidlegare hadde omtala som «det sosialistiske fyrtårnet i Europa») og det Kommunistiske Partiet i Kina førte til store og varige splittingar i heile den internasjonale ml-rørsla, men her tok Akp eit klårt standpunkt for maoismen i Kina og fekk ikkje dei same problema med splitting som råka ml-rørsla i t.d. Danmark og Sverige. Partiet var sterkt knytt til Kina trass i aukande kritikk mot m.a. den kinesiske Kulturrevolusjonen gjennom 80-talet. Dei endelege banda til Kina vart brotne etter massakren på Den Himmelske Freds Plass i 1989.

Akp støtta aldri opp om Sovjetunionen, slik Norges Kommunistiske Parti gjorde. Til liks med USA vart Sovjetunionen rekna som ei farleg imperialistmakt. Utover 70-talet vart nabolandet rekna som ei so stor fare at partiet studerte - og gav ut bøker - om tema som «Geriljakrigføring i Norge» og «Slik er Sovjets Hær».

Samanbrotet i Aust-Europa mellom 1989 og 1990 sende partiet inn i ei ideologisk krise, trass i at Akp hadde vore krasse motstandarar av desse regima. I samband med det gjorde ein Raud Valallianse uavhengig frå partiet, og fleire medlemmer velde å satse utelukkande på RV sitt arbeid i Storting og fylkes- og kommunestyre rundt om i landet. Avisa Klassekampen vart òg til dels gjort meir uavhengig frå partiet.

På 90-talet har partiet gått gjennom omfattande nyorienteringsprosessar, utan å gå vekk i frå det revolusjonære grunnsynet. I 1997 iverksette Akp ei rekrutteringskampanje, hovudsakleg retta mot nye generasjonar. Den førte til ei viss grad av fornying frå den nedovergåande tendensen som har gjort seg gjeldande frå slutten av 70-talet.

## [endre] Partileiarar

- Sigurd Allern (1973-75)
- Pål Steigan (1975-84)
- Kjersti Ericsson (1984-88)
- Siri Jensen (1988-92)
- Solveig Aamdal (1992-97)
- Jorun Gulbrandsen (1997-2006)
- Ingrid Baltzersen (2006-)

## [endre] Eksterne lenkjer

- Offisiell nettstad
- Månadsavisa akp.no
- Rødt! - Tidsskriftet til Akp (Tidlegare "Røde Fane")

Politiske rørsler i Noreg:
Arbeidernes Kommunistparti (AKP) | Direktedemokratane | Forbundet Internasjonalen | Internasjonale Sosialistar | Marxistisk Forum | Ml-gruppa Revolusjon | Ten folket
Sjå òg: Politiske parti i Noreg | Tidlegare politiske parti i Noreg

Henta frå «http://nn.wikipedia.org../../../a/r/b/Arbeidernes_Kommunistparti_c76b.html»

Kategoriar: Sosialistiske parti | Kommunistiske parti

##### Views

- Innhaldsside
- Diskusjon
- Noverande versjon

##### Søk

##### På andre språk

- Norsk (bokmål)
- Deutsch
- English